Document ID: 32011R0656
Publication Date: 2011-07-07

Title and Content:
NARIADENIE KOMISIE (EÚ) č. 656/2011
zo 7. júla 2011,
ktorým sa vykonáva nariadenie Európskeho parlamentu a Rady (ES) č. 1185/2009 o štatistike pesticídov, pokiaľ ide o vymedzenia pojmov a zoznam účinných látok
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1185/2009 z 25. novembra 2009 o štatistike pesticídov (1), a najmä na jeho článok 5 ods. 2 a článok 5 ods. 3,
keďže:
(1)
Nariadením (ES) č. 1185/2009 sa vytvára nový rámec pre tvorbu porovnateľnej európskej štatistiky o predaji a využívaní pesticídov.
(2)
V súlade s článkom 5 ods. 2 nariadenia (ES) č. 1185/2009 je potrebné prijať vymedzenie pojmu „ošetrená plocha“ uvedeného v oddiele 2 prílohy II k danému nariadeniu, pretože tento pojem by sa mal v záujme porovnateľnosti chápať a uplatňovať v celej Únii jednotným spôsobom.
(3)
V súlade s článkom 5 ods. 3 nariadenia (ES) č. 1185/2009 by Komisia mala pravidelne, najmenej však každých päť rokov, upraviť zoznam sledovaných látok a ich zaradenie do kategórií prípravkov a chemických tried, ako je uvedené v prílohe III. Vzhľadom na to, že zoznam v prílohe k uvedenému nariadeniu bol naposledy aktualizovaný v roku 2006, je potrebné aktualizovať ho tak, aby pokrýval obdobie rokov 2010 až 2015.
(4)
Vzhľadom na počet látok a zložitosť identifikácie správnych zlúčenín a ich klasifikácie je pre národné štatistické úrady ťažké riadne vytvoriť nástroje potrebné na zber informácií o využívaní a uvádzaní na trhy. Preto by sa mali zaradiť len tie látky, ktorým pridelila identifikačné číslo jedna alebo obe hlavné medzinárodne uznávané inštitúcie pre registráciu chemických zlúčenín alebo pesticídov - Chemical Abstracts Service Americkej chemickej spoločnosti (CAS) a Collaborative International Pesticides Analytical Council (CIPAC).
(5)
Opatrenia stanovené v tomto nariadení sú v súlade so stanoviskom Výboru pre európsky štatistický systém,
PRIJALA TOTO NARIADENIE:
Článok 1
Termín „ošetrená plocha“ uvedený v oddiele 2 prílohy II k nariadeniu (ES) č. 1185/2009 označuje základnú ošetrenú plochu vymedzenú ako „výmera plodiny, ktorá bola aspoň raz ošetrená danou účinnou látkou, nezávisle od počtu aplikácií“.
Článok 2
Príloha III k nariadeniu (ES) č. 1185/2009 sa nahrádza prílohou k tomuto nariadeniu.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. júla 2011

Classification:
Level 1 Topics: 100150
100146
100156
Level 2 Topics: 100220
100249
100190
Level 3 Topics: 2014
486
4256
All Topics: 2357
2987
4258
5227
5274